Pernille Blach Hansen (S), 2000-05-25:
Jeg er godt klar over, at Venstres primære mål på sundhedsområdet er at skaffe flere penge til de private sygehuse.
Vi er faktisk optaget af at prioritere de mennesker, der har mest behov for hjælp.
Det er faktisk dér, vores prioritet ligger. Jeg har glædet mig til denne debat om frit valg, for som fru Ulla Tørnæs nu kom til at fortale sig, er det jo Venstres mantra hver eneste gang, vi diskuterer noget om det offentlige: Frit valg, patienten skal have pengene, barnet skal have pengene.
Hvornår skal buspassagererne have pengene?
Altså jeg synes, det er en forsimplet måde at fremstille tingene på.
Det er jo også sigende, når vi har høringer rundtomkring, at så er det jo ikke frit valg, vi hører.
Så er det ikke, at de vil have nogle penge.
Det er jo ikke det, der er behov for.
Der er behov for kvalitet, der er behov for behandling.
Det er det, de søger.
Så vil jeg godt sige, det her med at pengene skal følge patienten: Hvis man er ude på at smadre det offentlige sygehusvæsen, så er det den bedste vej.
Jeg siger velbekomme.
Det danske sundhedsvæsen fik faktisk utrolig flotte karakterer af de internationale eksperter både for vores effektivitet og for den måde, vi har struktureret det på.
Jeg synes også, der er grund til at glæde sig over, at der har været en stor vækst i mængden af midler til sundhedsvæsenet, for det er jo sådan, når man regner det ud i procent af BNP, at hvis svinepriserne stiger, så stiger BNP også, og så vil hr. Bendt Bendtsen åbenbart også have tilført flere midler til sundhedsvæsenet.
Vi vil gerne være med til at diskutere sundhedsvæsenet.
Det er jo et af vores kerneområder.
Men det kræver jo også, at man finder en finansiering, og dér halter det jo, hver eneste gang vi taler med Det Konservative Folkeparti.
Jeg vil da gerne takke hr. Holger K. Nielsen for komplimenten og for velkomsten.
Det er rart at høre, at der er nogle herinde, der stadig væk har deres gode humør i behold.
Med hensyn til de ældre har vi jo netop fremlagt et ældreoplæg, som indeholder 44 meget konkrete forslag til, hvad Socialdemokratiet gerne vil på ældreområdet.
Det drejer sig jo om at prioritere de svageste ældre.
Det er det, vi er meget optaget af. Jeg sagde f.eks., at vi gerne vil have en fast overgrænse for, hvor meget formue man må have, hvis man skal være berettiget til medicinkort og varmehjælp, og hvad der ellers er.
Dér kunne jeg da forestille mig, at det var noget, SF også ville være meget optaget af.
Det er klart, at det altid, også i den sammenhæng, er interessant at diskutere finanslov og kommuneforhandlinger, men det synes jeg måske ikke egner sig til en afslutningsdebat.
Men det er da klart, at det er noget af det, vi vil kigge på.
Vi er villige til at gå ind og se på ældreområdet.
Der er steder, som vi også synes trænger til et løft, og det er vi meget enige med SF i, og det vil vi gerne forholde os til på et senere tidspunkt.
Jeg skal gerne kvittere for, at Det Konservative Folkeparti tilsyneladende også viser vilje til at finde finansiering.
Vi er meget med på at gå ind og se på sundhedsområdet, give det et løft.
Det er netop derfor, vi har sundhedsområdet som et af vores fire kerneområder.
Det er jo derfor, vi har massive høringer i øjeblikket på sundhedsområdet.
Men vi synes faktisk, man må anerkende, at der er investeret massivt, også meget mere end i tilsvarende perioder under den borgerlige regering, hvor man skar ned og skar ned og skar ned.